Neljä tapausta

Koskettelua hotellihuoneessa

”Olin isätön ja sain opettajalta miehistä huomiota. Pidin häntä vähän kuin varaiskänä, ihailin häntä. Tämä ihminen, johon luotin, käytti kuitenkin hyväuskoisuuttani hyväkseen.

Olimme ulkomaanmatkalla ja opettaja pyysi minut huoneeseensa kuunnellakseen kanssani lempibändiäni. Huoneessa hän pyysi minut vuoteelleen, ja alkoi avata housujani ja kosketteli minua.

Aluksi makasin lamaantuneena aivan paikallaan. En uskaltanut sanoa mitään. Jossain kohtaa sain rohkeutta, ponkaisin ylös sängyltä ja juoksin karkuun. Opettaja lähti seuraamaan minua. Myöhemmin hän väitti joidenkin miesten yrittäneen raiskata minut, ja syytti ystäviäni siitä, etteivät he olleet huolehtineet minusta.

Kotiin päästyäni menin heti suihkuun ja äitini arvasi jotain poikkeuksellista tapahtuneen. Ja minä kerroin.

Kun asiaa vietiin eteenpäin, muiden oppilaiden vanhemmat soittelivat kotiimme, ja useampi ihminen pyysi minua perumaan puheeni. Keskustelu kääntyi siihen, että syynä kaikkeen oli minun vilkas mielikuvitukseni. Osa asiasta kertoneista oppilaista vetäytyi lopulta painostuksen alla.

Muistan vain sen hirveän häpeän ja vihan, jota tunsin itseäni kohtaan. Koko yhdeksännen luokan loppu oli aikamoista rämpimistä ja tsemppaamista, jotta koulun sai lopulta hoidettua.”

Nainen, 39 vuotta

Kännikokeiluja opettajan kanssa

”Olin opettajan suosikkityttö. Ensimmäinen alkoholikokeiluni oli opettajan kanssa. Alkoholia juotiin usein, ja opettaja joi itse aina paljon.

Emme oikein tainneet tajuta, ettei ole ookoo, että opettaja tarjoaa alkoholia yläasteikäisille tai että hän istuu reissubusseissa aina tyttöoppilas sylissään.

Minuun hän ei varsinaisesti käynyt käsiksi, vaikkakin piti tiiviisti yhteyttä koulun ulkopuolellakin. Minäkin kyllä sain häneltä vihjailevia ja seksistisiä huomautuksia.

Yhden kostean ulkomaanmatkan jälkeen me oppilaat päätimme yhdessä puhua asiasta aikuisille. Vanhempani ottivat yhteyttä silloiseen koulutoimenjohtajaan, mutteivät päässeet hänen puheilleen. Asiaa vietiin sitten eteenpäin kaupunginjohtajan kautta.

Meitä ei silti uskottu. Rehtori oli sitä mieltä, että tytöt keksivät omiaan. Kyseessä oli hänen mukaansa niin hyvä opettaja, että sen rinnalla meidän juttumme olivat merkityksettömiä.

Tilanne johti kuitenkin siihen, että opettaja jäi sairauslomalle.”

Nainen, 39 vuotta

Raiskausuhkauksia

”Tiedätkö, jos haluaisin, voisin raiskata sut tässä. Tällä tavoin sanoi tämä miesopettaja minulle yhdeksännellä luokalla. Tuolloin asialle naurettiin hyvänä läppänä. Mieleeni on kuitenkin jäänyt se, että samalla kertaa hän arvioi minua ja ystävääni. Minut hän olisi valinnut tyttärekseen, mutta ystävästäni hän olisi ottanut vaimon.

Hänen käytöksensä oli monella tapaa opettajalle sopimatonta: seksuaalissävytteistä puhetta ja ahdistelua, nolaamista ja nöyryyttämistä. Hän myös tuijotti häpeämättä meitä tyttöjä.

Kuten monet muutkin, olen juonut ensimmäisiä kännejäni hänen järjestämillään matkoilla ja leirikouluissa. Hän tarjosi itse meille kaljoja ja salli meidän juomisemme. Se oli varmasti meistä aluksi aika siistiä.

Jossain vaiheessa ymmärsimme, ettei kaikki tapahtunut ollut oikein. Kerroimme opettajan tekemisistä rehtorille ja erityisopettajalle. Meitä ei aluksi uskottu. Meitä yritettiin myös saada hiljenemään sekä luokkatovereiden että heidän vanhempiensa toimesta.

Olemme pienen ystäväporukkamme kanssa näihin päiviin saakka luulleet, että olimme ainoita, joille näitä asioita tapahtui.

Vasta nyt olemme ymmärtäneet, kuinka laajaa opettajan harjoittama häirintä oli.”

Nainen, 39 vuotta

Esileikkiä 14-vuotiaan kanssa

”Olin kahdeksannella luokalla, ja osallistuin koulun järjestämälle ulkomaanmatkalle. En muista varsinaista syytä, miksi menin opettajamme hotellihuoneeseen. En ollut aiemmin saanut tällaista kutsua, se vähän pelotti minua. Silti se tuntui kuin palkinnolta, josta ei voinut kieltäytyä.

Kun tulin huoneeseen, opettaja makoili selällään sängyllä ja toinen oppilas makasi hänen päällään. Opettaja pyysi minua tulemaan lähemmäs. Hän veti minua kädellään ikään kuin kainaloon. Muistan sitten huomanneeni, että hänen kätensä oli haarovälissäni, ja hän hieroi alapäätäni. Jähmetyin. Poistuessani toinen tyttö jäi vielä huoneeseen.

Opettaja oli erittäin arvostettu, ja osasi käyttäytyä isällisesti. Monilla oppilailla oli säröjä elämässään, ja hän huomasi pienetkin heikkoudet. Omatkin kotioloni olivat epävakaat. Vasta aikuisena ymmärsin, kuinka väärin opettaja käytti asemaansa ja valtaansa meihin. En koskaan kertonut asiasta yhdellekään aikuiselle. Muistan miettineeni, että teinkö jotain väärää. Pelkäsin, että jäisin kiinni tapahtuneesta. Kun luottoaikuinen tekee jotain tällaista, on kauhean luonnollista syyttää itseään.

Olen pahoillani jokaisen nuoren ja lapsen puolesta, joka on oman syyllisyydentunteensa vuoksi jättänyt asian omaksi tiedokseen ja kantanut sitä taakkana vuosikymmenten ajan.”

Nainen, 38 vuotta